Color Line

Color Line er et norsk fergeselskap, eid av Color Group ASA, som i hovedsak driver kombinerte passasjer-/bilferger fra Norge til Sverige, Danmark og Tyskland. Selskapet ble etablert i 1990, men overtatte og oppkjøpte virksomheter kan føre sin historie mer enn 100 år tilbake i tid. Selskapet har ca. 2 300 ansatte i fire land, av disse er over 2 000 ombord på skipene. Selskapet disponerer fem skip.


== Historie ==
Color Line ble dannet av Jahre Line og Norway Line 1991 og har de senere år overtatt selskaper og linjer som kan trekke sin historie tilbake til 1872, da en ferjeforbindelse mellom Kristiansand og Frederikshavn i Danmark  ble startet, etter at Frederikshavn hadde fått jernbaneforbindelse året før. Det første skipet i ruten var DS «Frithjof». Fra 1879 ble ruten drevet av Det Stavangerske Dampskibsselskab, men i 1887 kom Christiania Kyst-Dampskibsselskab med et underbud og fikk driften; de satte inn DS «Nyland». Overfarten tok 11 timer og ruten var svært attraktiv da det var korresponderende tog videre til kontinentet. Fra 1895 satte man også inn DS «Harald Haarfager», de to fartøyene betjente ruten til selskapets konkurs i 1899. Et nytt selskap ble opprettet for å drive ruten videre, A/S Christianssands Dampskibsselskab (senere KDS) tok over begge fartøyene. I 1903 ble DS «Jylland» satt inn i ruten, og i 1912 ble DS «Nyland» erstattet av DS «Skagen». Selskapet ble i 1968 solgt til Fred. Olsen & Co..
I 1961 kom også linjer fra Oslo, drevet av Jahre Line med ferger til Kiel i Tyskland.


== Dagens Color Line ==
Color Line ble etablert i 1990 med utgangspunkt i de to Kosmos-selskapene Jahre Line og Norway Line. Samme år ble også ferjeaktivitetene i Fred. Olsen Lines overtatt.
I 1996 solgte Olav Nils Sunde selskapet Larvik Line AS i konsernet Larvik Scandi Line ASA i mot aksjer i Color Line, Larvik Line AS hadde ferjetrafikken Larvik – Frederikshavn. I 1999 solgte Olav Nils Sunde hele Larvik Scandi Line ASA og det resterende firmaet Scandi Line AS som hadde ferjetrafikken Sandefjord – Strömstad. Samtidig ble Olav Nils Sunde konsernsjef i Color Line. Etter overtagelsen opprettet Color Line AS datterselskapet Color Scandi Line AS som hadde ansvaret for driften og skipene på strekningen Sandefjord-Strømstad som varte frem til 2001 da den ble slått sammen med Color Line AS.
I tillegg til selskapets hovedområde som er fergedrift, drives et hotell i Skagen, Danmark. Hovedaksjonær i Color Group er Olav Nils Sunde. 
I 2007 transporterte selskapet 4 279 868 passasjerer.  De nye «cruisefergene» MS «Color Fantasy» og MS «Color Magic» ble satt i drift i 2004 og 2007. MS «Color Magic» er verdens største kombinerte passasjer- og roll on/roll off ferge med sine 75 156 BRT og en kapasitet på 2812 passasjerer.Den 13. mars 2008 gikk jomfruturen for MS SuperSpeed 1, som trafikkerer ruten Kristiansand – Hirtshals. Skipet tilbakelegger strekningen på 3t 15min. Med skipet «Silvia Ana», som i en årrekke har gått i trafikk mellom Kristiansand og Danmark i sommerhalvåret, var overfartstiden kun 2,5 timer. På grunn av økte drivstoffpriser valgte Color Line imidlertid å ta dette skipet ut av drift – og heller satse på en mellomting mellom de to tidligere transportløsningene «Christian IV» og «Silvia Ana». Fjord Line trafikkerer også overfarten Kristiansand-Hirtshals i sommersesongen med et hurtiggående skip. MS «SuperSpeed 1» har ikke lugarer, men forholdsvis store butikkarealer, to restauranter og én bar. Søsterskipet MS «SuperSpeed 2» ble satt inn på ruten Larvik – Hirtshals i juni 2008.


== Nedleggelse og oppsigelser ==
21. november 2007, samtidig som at det ble kjent at Color Festival var solgt, ble det også kjent at ruten Bergen – Stavanger – Hirtshals ble lagt ned da MS «Prinsesse Ragnhild» skulle flyttes over til Oslo og trafikkere ruten Oslo – Hirtshals.
22. april 2008 kom Color Line med en pressemelding; den gikk ut på at den tradisjonsrike ruta mellom Oslo og Hirtshals skulle legges ned med virkning fra 6. mai samme år. MS «Prinsesse Ragnhild» ble i oktober samme år solgt til Celebration Cruise Holdings, Nassau, Bahamas, og opererer som cruiseskip i Karibia.


== Selskapets linjer og skip ==


== Skip som ikke lenger er i trafikk for selskapet ==


== Flåtefornyelse ==
Color Line gjennomførte i perioden 2004–2008 et omfattende fornyelsesprogram for til sammen 7,5 milliarder kroner med de to cruiseskipene MS «Color Fantasy» og MS «Color Magic», og de to nye hurtiggående SuperSpeed-skipene.Høsten 2007 solgte selskapet skip for over en milliard kroner.Alle skipene ble solgt med gevinst i forhold til bokført verdi.Color Line solgte 22. januar 2007 M/S «Kronprins Harald» til Irish Ferries for 43,6 millioner euro. 19. oktober 2007 ble M/S «Peter Wessel» solgt til MSC (Meditteranean Shipping Company) for 25 millioner euro. 12. november 2007 ble FF «Silvia Ana» solgt til Buquesbus for 16 millioner amerikanske dollar og 21. november 2007, var salget av M/S «Color Festival» til Corsica Ferries for 49 millioner euro et faktum. MS «Prinsesse Ragnhild» ble 3. november 2008 solgt til Celebration Cruise Holdings for ca. 180 millioner kroner.Color Line bestilte nytt hybridskip i 2017 med 4 MWh batteri, til å seile i 2019.


== Trivia ==
Da Altavassdraget ble bygget ut ble et av Jahre Lines skip chartret av politiet og brukt som flytende hotell for de om lag 800 politifolkene som voktet utbyggingen.
På amerikansk engelsk er «color line» en betegnelse på raseskille, selskapet fikk kritikk for ikke å ha gjort «hjemmeleksen» da det valgte navnet.


== Se også ==
MS «Color Magic»
MS «Color Fantasy»
		
		
		
		
		


== Referanser ==


== Litteratur ==
Bruce Peter; Color Line - and the development of Norwegian international Ferry services since 1825 Ferry Publications 2020 ISBN 978-1-911268-39-0


== Eksterne lenker ==
Color Lines nettside
«Jahre Lines fartøy, bilder - fra «Fakta om Fartyg»». Arkivert fra originalen 29. juli 2012. 
Larvik-Frederikshavnferjens fartøy, bilder - fra «Fakta om Fartyg»
«Scandi Lines fartøy, bilder - fra «Fakta om Fartyg»». Arkivert fra originalen 2. august 2012. 
«Color Lines fartøy, bilder - fra «Fakta om Fartyg»». Arkivert fra originalen 26. mai 2012.